**Generalforsamling i SAS Løbeklub den 13. marts 2024**

**Dagsorden:**

**1. Valg af dirigent**

**2. Åbning af mødet og godkendelse af indkaldelsen**

**3. Valg af mødesekretær**

**4. Formandens beretning**

**5. Regnskab**

**6. Fremlæggelse af budget**

**7. Kontingent**

**8. Indkomne forslag**

**9. Valg iflg. lovene for lige år:**

**Kasserer          :  Leif Kjems -   modtager genvalg**

**Bestyrelsesmedlem  :  Anne Månsson -   modtager genvalg**

**Bestyrelsesmedlem  :  Henrik Madsen -   modtager genvalg**

**Revisor                    :  Jeanne Sandstrøm -   modtager genvalg**

**Revisor                    :  Per Christiansen -   modtager genvalg**

**Revisorsuppleant    :  Niels Myrlund -   modtager genvalg**

**10. Eventuelt**

**Referat:**

Der var 16 medlemmer til årets generalforsamling, inkl. bestyrelsen.

1. Formanden byder velkommen og foreslår på vegne af bestyrelsen, at Verner Poulsen bliver valgt til at være dirigent. Da der ikke kom nogle forslag til modkandidater, så blev Verner valgt og han takkede ’ja’ til valget.
2. Verner konstaterede, at generalforsamlingen var rettidigt indkaldt, da den er lagt på hjemmesiden den 16. januar 2024, og at vi derved kan godkende denne generalforsamling.
3. Bestyrelsen forslår, at Jimmy Andreasen bliver valgt til mødesekretær. Da der ikke kom nogle forslag til modkandidater, så blev Jimmy valgt og han takkede ’ja’ til valget.
4. **Formandens beretning**:

Det er med både glæde og en vis vemod, at jeg sidder her i dag for at reflektere over endnu et år i vores elskede løbeklub. Et år, der har været præget af både triumfer og udfordringer, latter og tårer, og ikke mindst et år, hvor vi har vist vores styrke som fællesskab. Et år, hvor vi har fortsat vores rejse gennem asfaltens labyrinter og stier, men også et år, hvor vi har navigeret gennem udfordringer, som vi aldrig havde forestillet os.

**Medlemmer**

Da jeg blev formand for løbeklubben for 6 år siden havde medlemstallet i en årrække været dalende. Men efter det første år havde vi faktisk et lille opsving, da medlemskurven igen var opadgående. Derfor var vi meget optimistiske og havde troen på, at denne fremgang ville fortsætte. Men så kom Corona snigende ind ad bagdøren og ødelagde det hele. Jeg kan ikke benægte, at det har været en udfordrende periode for vores klub. I dag, den 13. marts 2024, er vi kun 40 medlemmer tilbage, heraf er det blot halvdelen, der stadig er ansat i SAS. Det er mere end en halvering i forhold til 2018, hvor jeg blev valgt ind som formand. Det er en trist situation, men vi må ikke give op!!! Hvert eneste medlem er en vigtig brik i vores løbeklubs historie. Og til alle Jer, der stadig er med trods turbulensen, vil jeg gerne udtrykke min dybeste taknemmelighed. I er det hjerte, der holder vores klub i live, og Jeres dedikation er en inspirationskilde for os alle.

Men lad os ikke dvæle for længe ved det negative. Vi skal huske at fejre vores sejre, store som små. Et af årets højdepunkter var selvfølgelig klubbens 80 års jubilæum i oktober. Den aften, hvor 28 af klubbens medlemmer inkl. ægtefæller samledes for at fejre vores passion for løb, vil for altid være indgraveret i vores erindringer. Tak til festudvalget for at arrangere en uforglemmelig aften, hvor vi kunne snakke, grine og mindes de gode, gamle dage.

Ved vores sidste generalforsamling blev det besluttet, at sætte kontingentet ned til 10 kroner pr. måned, og samtidig sætte tilskuddet til løb op med 50 kroner på alle distancer. Disse ændringer er trådt i kraft fra i år. Det er naturligvis ikke nogen særlig god forretning for klubben, men med klubbens nuværende likviditet vil vi kunne ”overleve” i mindst 10 år endnu.

I løbet af foråret planlægger vi en ’hyggedag’, hvor vi kan løbe eller gå en lille tur sammen, og bagefter hygge med pizza og lidt væske, som vi gjorde for et par år siden. Hold øje med hjemmesiden.

**Løb**

SAS Løbeklub plejer at være repræsenteret ved mange forskellige motionsløb. Det traditionsrige Eremitageløb havde kun deltagelse af 2 SAS-løbere. Favoritløbet blandt medlemmerne var ikke overraskende Royal Run. Det havde deltagelse af 9 glade løbere fra SAS Løbeklub, der nød stemningen og det fine pinsevejr midt i København. Royal Run er blevet en meget stor succes hos familien Danmark efter dets første afholdelse i 2018 og i år bliver Royal Run endnu engang afviklet på 2. Pinsedag, som er den 20. maj. I år bliver det dog lidt specielt, da vi nu har en konge som vært. Efter tronskiftet i januar gik billetsalget totalt amok, så alle byerne er komplet udsolgte.

Etape Bornholm blev afviklet i uge 30 som normalt med 3 løbere fra SAS Løbeklub. Jeg var en af dem, for første gang i løbets historie. Etaperne og organiseringen af løbet var helt exceptionel. Desværre blev helhedsindtrykket lidt overskygget af min knæskade allerede efter 1. etape, så jeg de sidste 4 etaper måtte ”løbe” med viljestyrken. Men generelt et fantastisk godt arrangement.

Broløbet over Storebælt havde sin 25-års fødselsdag sidste år og blev løbet for 9. gang. 3 løbere fra SAS Løbeklub deltog, inkl. undertegnede. Og sikke en oplevelse og atmosfære at være en del af. Eneste ulempe var den frygtelige modvind, der drillede os på hele turen, specielt på højbroen. Men alt i alt en fantastisk oplevelse.

De store internationale løbestævner, Interscan og ASCA har ikke været afholdt i flere år, og det er på nuværende tidspunkt uvist om de bliver genoptaget og i givet fald hvornår.

The World Airline Road Race (WARR) blev i fjord afholdt i Calgary, Canada med stor succes. Den 41. udgave af WARR bliver i år afholdt så langt fra Danmark, som man overhovedet kan forestille sig, nemlig i Auckland på New Zealand den 6. oktober 2024.

Vores traditionsrige ’Kom og Løb’ har holdt lidt pauser i årets løb på grund af en del rejseaktivitet og skader, men ikke desto mindre er ’Kom og Løb’ blevet afviklet 29 gange siden sidste generalforsamling. Endnu engang vil jeg rose Leif og Ida for at være tovholdere til dette arrangement, der ”binder” løbeklubben sammen, såvel motionsmæssigt som socialt. Kassen med de kølige drikkevarer er en trofast ”følgesvend” til disse arrangementer og en god finale på et par timers socialt samvær.

Den tidligere så populære Christianshavnermil har ikke lige så stor opbakning blandt løbeklubbens medlemmer som tidligere og havde kun deltagelse af 5 løbere fra SAS Løbeklub. I år bliver den 30. sæson af Christianshavnermilen skudt i gang den 8. april. Jeg deltager i jubilæumssæsonen, men da vi er så få løbere tilbage, bliver der i lighed med de sidste par år heller ikke serveret mad og drikkevarer efter løbene, som tidligere.

Selvom vores antal måske ikke er så stort som før, så er vores gejst og vilje til at deltage ikke til at tage fejl af. Vi har vist, at størrelsen på vores klub ikke definerer vores engagement eller passion.

Men vi må også være ærlige og se i øjnene, at vores klub står overfor udfordringer. Den globale pandemi har rystet vores verden og vores klub i dens grundvold. Fysiske løb og det efterfølgende sociale samvær, som vi tidligere tog for givet, er nu blevet en luksus, vi sjældent kan nyde. Men selv i mørket er der lys. Vi har lært at tilpasse os, at finde nye måder at støtte hinanden på og at værne om fællesskabet, selv når vi er adskilt af afstand og tid.

Som vi ser fremad ved vi, at vejen foran os måske ikke altid vil være let. Der vil være bump på vejen, udfordringer vi ikke kan forudse, og ændringer vi må tilpasse os. Men vi er ikke alene. Vi er en klub, en familie, der står sammen gennem tykt og tyndt. Og selv i vores svageste øjeblikke er vores styrke som fællesskab vores største aktiv.

Lad os derfor se fremad med håb, med mod, og med troen på, at selv i de mørkeste tider, vil vores klub skinne som et fyrtårn af håb og fællesskab. Lad os løbe videre, ikke kun for at nå målstregen, men også for at nyde rejsen og fællesskabet undervejs.

Tak til hver og en af Jer for Jeres engagement, Jeres vilje og Jeres tro på vores klub. Lad os sammen fortsætte med at skrive vores løbeklubs historie, side om side, skridt for skridt. Med disse ord vil jeg gerne ønske alle en rigtig god påske.

Der blev spurgt ind til, hvor mange medlemmer fra SAS Løbeklub, der deltog i WARR 2023. Og svaret var: INGEN. Herefter blev formandens beretning godkendt.

1. Kassereren fremlagde og gennemgik årets regnskab.

Spørgsmål: Hvorfor har klubben fået tilskud fra SAS klubben, og kan vi forvente, at vi også får tilskud fra SAS klubben fremover?

Svar: Formanden havde ansøgt SAS klubben om at få dette tilskud, og det blev bevilget, men bestyrelsen forventer ikke, at vi får et tilskud fra SAS klubben fremover, p. g. a. at vi har nedsat vores kontingent.

Herefter godkendte generalforsamlingen regnskabet.

1. Kassereren fremlagde og gennemgik budgettet for 2024.

Der var et forståelsesspørgsmål til budgettets punkt for kontorartikler – kassereren tydeliggjorde hvad det dækkede over, og generalforsamlingen var tilfreds med svaret.

Herefter blev budgettet for 2024 godkendt.

1. Kassereren anbefalede, at kontingentet ikke blev ændret for 2024. Det blev godkendt af generalforsamlingen.
2. Der var ingen indkommende forslag, som generalforsamlingen skulle behandle.
3. **Valg iflg. lovene for lige år:**

**Kasserer          :  Leif Kjems -   genvalgt**

**Bestyrelsesmedlem  :  Anne Månsson -   genvalgt**

**Bestyrelsesmedlem  :  Henrik Madsen -   genvalgt**

**Revisor                    :  Jeanne Sandstrøm -   genvalgt**

**Revisor                    :  Per Christiansen -   genvalgt**

**Revisorsuppleant    :  Niels Myrlund -   genvalgt**

1. Evt.

Spørgsmål: Hvor mange har fået et nummer til Broløbet over Øresund i 2025?

Svar: Der var kun én – men der var mange som havde et ønske om et nummer, både til Broløbet og Royal Run. Bestyrelsen anbefaler at tjekke [Startnummer Marked](https://www.facebook.com/groups/StartnummerMarked) på Facebook.

Et medlem havde op til generalforsamlingen gennemgået vores vedtægter og erfaret, at vi trænger til at få en revision af vedtægterne, da der flere steder var henvisning til brug af GIRO. Anbefalingen var, at bestyrelsen vil arbejde med at revidere vedtægterne , så de hurtigst muligt kan blive opdateret og senest til næste generalforsamling.

SAS Klubben har desværre trukket forkert kontingent for de interne medlemmer. Kassereren vil sende en mail til de berørte medlemmer for at få en konto, hvor det for meget opkrævede kontingent kan returneres på.

Mødesekretær : Jimmy Andreasen.